รัฐบาล เตือนผู้ประกอบการ ร้านค้า จัดกระเช้าปีใหม่มีคุณภาพจำหน่ายให้ประชาชน หากพบกระทำผิดดำเนินการตามกฎหมายทันที
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า เทศกาลปีใหม่ที่กำลังจะมาถึงประชาชนได้มีการจับจ่ายใช้สอยเพื่อจัดหาของขวัญมากขึ้น รัฐบาลขอเตือนผู้ประกอบการ ร้านค้าต่างๆ ให้จัดสินค้า โดยเฉพาะกระเช้าปีใหม่ที่มีคุณภาพจำหน่ายแก่ประชาชน ขณะนี้หน่วยงานที่ดูแลคุ้มครองประชาชนจากการจำหน่ายสินค้าบริการ ได้มีการดูแลตรวจสอบห้างร้านต่างๆ ทั่วประเทศอย่างใกล้ชิดสำนักงานคณะกรรมการอาหารและยา ร่วมกับสาธารณสุขจังหวัดทั่วประเทศ ลงพื้นที่ตรวจสอบกระเช้าของขวัญ พร้อมให้คำแนะนำในการเลือกซื้อแก่ประชาชน ต้องเลือกกระเช้าที่มีลักษณะห่อหุ้มในสภาพที่ดี มีสลากแสดงรายการผลิตภัณฑ์ รายละเอียด เช่น ประเภท ชิดของผลิตภัณฑ์ วันเดือนปีที่ผลิตและวันหมดอายุขณะที่ กรมการค้าภายใน ได้ประสานพาณิชย์จังหวัดทั่วประเทศ ส่งทีมสายตรวจเฉพาะกิจสำรวจทั้งราคาและคุณภาพกระเช้าของขวัญตามห้างสรรพสินค้า ร้านค้าในจังหวัดต่างๆ เพื่อให้ความมั่นใจว่าประชาชนจะได้รับความเป็นธรรมจากการซื้อสินค้าและบริการในช่วงเทศกาลปีใหม่ ที่มักมีการนำสินค้ามาจัดโปรโมชัน ลดราคา ซึ่งต้องมีการตรวจสอบและกำชับทั้งในเรื่องการปิดป้ายแสดงราคา ที่ชัดเจน มีการแสดงรายการสินค้า ขนาด น้ำหนักต่อหน่วย ปริมาณการบรรจุ วันหมดอายุซึ่งต้องเหลืออายุไม่น้อยกว่า 6 เดือน หากตรวจสอบพบการกระทำความผิด เจ้าหน้าที่จะดำเนินการตามกฎหมายอย่างเคร่งครัด เช่น กรณีไม่ปิดป้ายแสดงราคามีโทษปรับไม่เกิน 10,000 บาท กรณีจำหน่ายสินค้าราคาสูงเกินสมควร กักตุนสินค้า และปฏิเสธการจำหน่ายต้องโทษจำคุก 7 ปี ปรับไม่เกิน 140,000 บาท หรือทั้งจำทั้งปรับ และยังมีช่องทางให้ประชาชนร้องเรียนได้หากไม่ได้รับความเป็นธรรมในการซื้อสินค้า ที่สายด่วน กรมการค้าภายใน 1569 หรือสำนักงานพาณิชย์จังหวัดทั่วประเทศด้านสำนักงานคณะกรรมการคุ้มครองผู้บริโภค (สคบ.) ก็มีช่องทางให้ประชาชนร้องเรียนกรณีได้รับบริการหรือซื้อสินค้าแล้วไม่ได้รับความเป็นธรรมหลายช่องทาง ได้แก่ เว็บไซต์ สคบ. ,แอปพลิเคชัน OCPB Connect เข้าไปที่ ร้องทุกข์และตรวจสอบสถานะ ซึ่งทั้งส่วนของเว็บไซต์และแอปพลิเคชันประชาชนสามารถติดตามสถานะการร้องเรียนได้ด้วยตนเองตลอด 24 ชั่วโมง หรือกรณีสะดวกช่องทางโทรศัพท์ก็สามารถร้องเรียนผ่านสายด่วน สคบ. 1166